钦定古今图书集成/理学汇编/学行典/第089卷 > 王阳明集 > 《与杨仕鸣》
## 钦定古今图书集成/理学汇编/学行典/第089卷 > 王阳明集 > 《与杨仕鸣》

“谕及日用讲求工夫，只自各依自家良知所及，自去
其障，扩充以尽其本体，不可迁就气习以趋时好。幸
甚！幸甚！果如是，方是致知格物，方是明善诚身。果如
是，德安得而不日新？业安得而不富？有谓每日自检，
未有终日浑成片段者，亦只是致知工夫间断。夫仁
亦在乎熟之而已。”又云：“以此磨勘先辈文字同异，工”
夫不合，常生疑虑，又何为其然哉？区区所论“致知”二
字，乃是孔门正法眼藏，于此见得真的，直是建诸天
地而不悖，质诸鬼神而无疑，考诸三王而不谬，百世
以俟圣人而不惑。知此者，方谓之知道；得此者，方谓
之有德。异此而学，即谓之异端。离此而说，即谓之邪
说。迷此而行，即谓之冥行。虽千魔万怪，眩瞀变幻于
前，自当触之而碎，迎之而解，如太阳一出，而鬼魅魍
魉自无所逃其形矣，尚何疑虑之有，而何异同之足
惑乎？所谓“此学如立在空中，四面皆无倚靠，万事不
容染著颜色”，信他本来不容一毫增减，若涉些安排，
著些意思，便不是合一工夫，虽言句时有未莹，亦是
仕鸣见得处，足可喜“矣。但须切实用力，始不落空。若
只如此说，未免亦是拟议仿象，已后只做得一个弄
精魄的汉。虽与近世格物者证候稍有不同，其为病
痛，一而已矣。诗文之习，儒者虽亦不废。孔子所谓‘有
德者必有言也。若著意安排组织，未有不起于胜心
者。先辈号为有志斯道，而亦复如是，亦只是习心未
除耳’。”仕鸣既知致知之说。此等处自当一勘而破。瞒
他些子不得也。